Manises modernitzarà el polígon Parc Empresarial de l'Aeroport
22 de maig de 2024

· L'IVACE concedeix 736.102,40 euros per a, entre altres accions, ampliar el sistema de vigilància, adequar les rotondes i substituir l'enllumenat

Manises, 22 de maig de 2024.- L’Ajuntament de Manises rebrà una subvenció per a modernitzar el polígon Parc Empresarial de l’Aeroport, després de la resolució de la concessió de 736.102,40 euros per part de l’Institut Valencià de Competitivitat Empresarial (IVACE) del total pressupostat per al projecte de millora, modernització i dotació d’infraestructures i serveis en àrees industrials i enclavaments tecnològics de Manises, amb una xifra que ascendeix als 998.500,00 euros, que es completarà amb fons propis del consistori.

En paraules del regidor de Promoció Econòmica, Rafael Mercader, "amb el projecte ‘Modernització Parc Empresarial Aeroport Fase III’ i la subvenció rebuda per a la modernització de polígons, busquem millorar les dotacions municipals per a les empreses locals, així com per a facilitar i atraure noves companyies, ja que, en aconseguir una zona industrial més accessible, adequada i adaptada a les necessitats que demana el mercat actual, podrem obtindre major creixement econòmic i, conseqüentment, més opcions per a crear ocupació de qualitat per al veïnat de Manises".

El projecte ‘Modernització Parc Empresarial Aeroport Fase III’ engloba actuacions com la millora de la xarxa de subministrament d’aigua mitjançant la substitució de les instal·lacions antigues per altres de materials menys perjudicials per al medi ambient, la rehabilitació viària en l’execució de voreres perquè complisquen amb la normativa d’accessibilitat actual i l’adequació paisatgística de les rotondes situades al carrer Salt de l’Aigua, regenerant així els espais verds d’accés al polígon mateix.

A més, el pla contempla l’ampliació del sistema de vigilància mitjançant un circuit tancat de televisió (CCTV) connectat a la Policia Local en algunes zones, la col·locació d’aparcaments de bicicletes amb seguretat antirobatori per a fomentar una mobilitat més ecològica i sostenible, la substitució de l’enllumenat públic per tecnologia LED, la qual cosa suposarà un estalvi econòmic i major eficiència energètica, així com la implantació de fibra òptica com a mesura de digitalització.

Amb aquest projecte de modernització d’entorns industrials, l’Ajuntament de Manises també pretén crear un cens de les empreses pertanyents al polígon industrial Parc Empresarial de l’Aeroport, a més de col·locar panells informatius, senyalització de directori de companyies i un servei interactiu.

El regidor de Promoció Econòmica de l’Ajuntament de Manises, Rafael Mercader, i personal tècnic s’han reunit, una vegada més, amb l’Entitat de Gestió i Modernització (EGM) del polígon Parc Empresarial de l’Aeroport de Manises, per a explicar els detalls de la resolució de la subvenció, així com per a continuar treballant en el conveni de col·laboració. També s’ha plantejat la posada en marxa de formacions sobre Intel·ligència Artificial (IA) i facturació electrònica, com a mesura per a aconseguir que les empreses siguen més competitives.